A Bizottság 3559/91/EGK rendelete

(1991. december 6.)

a kvótán felüli cukortermelésre vonatkozó részletes végrehajtási szabályok megállapításáról szóló 2670/81/EGK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb a 464/91/EGK bizottsági rendelettel [1] módosított, a cukorágazat piacának közös szervezéséről szóló, 1981. június 30-i 1785/81/EGK tanácsi rendeletre [2] és különösen annak 26. cikk (3) bekezdésére,

mivel az 1785/81/EGK rendelet 26. cikke rendelkezik arról, hogy a C cukor és C izoglükóz nem értékesíthető a Közösség belső piacán, és az adott gazdasági év végét követő január 1-jéig természetes állapotban kell kivitelre kerülnie; mivel az említett cikk meghatározott összeg kivetéséről rendelkezik arra a C cukorra és C izoglükózra, amelyre vonatkozóan a meghatározott időpontban nem igazolták, hogy a megállapított határidőn belül természetes állapotában kivitelre került;

mivel a legutóbb az 56/91/EGK rendelettel [3] módosított, a kvótán felüli cukortermelésre vonatkozó részletes végrehajtási szabályok megállapításáról szóló, 1981. szeptember 14-i 2670/81/EGK bizottsági rendelet [4] úgy rendelkezik, hogy a valamely tagállam területén letelepedett C cukor vagy C izoglükóz gyártók kivitelkor a C cukrot egyéb, természetes állapotú fehér cukorral, illetve a C izoglükózt egyéb, ugyanazon tagállam területén bejegyzett másik gyártó által gyártott izoglükózzal helyettesíthetik, amennyiben a helyettesítést végző gyártó a 100 kg fehér cukorra, illetve 100 kg szárazanyagra vonatkozó 1,25 ECU átalányösszeget megfizeti;

mivel az említett összeg megfizetésének célja a helyettesítésből származó bármilyen előny kiegyenlítése, különösen a szállítási költségek szempontjából; mivel a fent említett átalányösszeget évekkel ezelőtt állapították meg, és azóta jelentősen fejlődtek a szállítás feltételei és módszerei, olcsóbbá téve a szállítást; mivel úgy tűnik, hogy ennek eredményeképp a gyártók már nem veszik igénybe a helyettesítésnek ezt a lehetőségét; mivel az említett átalányösszeget olyan mértékűre kell kiigazítani, amely a helyettesítést nem ösztönzi;

mivel a C cukornak vagy a C izoglükóznak nem a megállapított határidőn belül történő kivitelekor kivetésre kerülő összeget szintén az elsősorban a szállítási költségekhez kapcsolódó, feltételezett gazdasági előnyt képviselő átalányösszeg figyelembevételével kell megállapítani; mivel ezt az átalányösszeget szintén ugyanezzel az összeggel kell kiigazítani;

mivel annak megakadályozása céljából, hogy az ugyanazon gazdasági év során előállított C cukorra és C izoglükózra eltérő átalányösszeg alkalmazzanak, rendelkezni kell arról, hogy az új átalányösszeg csak az 1991/92-es gazdasági évtől előállított C cukorra és C izoglükózra vonatkozzon;

mivel az e rendeletben foglalt intézkedések összhangban vannak a Cukorpiaci Irányítóbizottság véleményével,

ELFOGADTA EZT A RENDELETET:

1. cikk

A 2670/81/EGK rendelet szövege a következőképpen módosul:

1. A 2. cikk (2) bekezdésének második albekezdésében szereplő "1,25 ECU" szövegrész helyébe az "1,00 ECU" szövegrész lép.

2. A 3. cikk (1) bekezdésének a) és b) pontjában szereplő "1,25 ECU" szövegrész helyébe "1,00 ECU" szövegrész lép.

2. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Rendelkezéseit az 1991/92. gazdasági évtől kezdődően előállított C cukorra és C izoglükózra kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1991. december 6-án.

a Bizottság részéről

Ray Mac Sharry

a Bizottság tagja

[1] HL L 54., 1991.2.28., 22. o.

[2] HL L 177., 1981. 7.1., 4. o.

[3] HL L 7., 1991.1.10., 25. o.

[4] HL L 262., 1981.9.16., 14. o.

--------------------------------------------------